
R A P O R T   C O M U N 
asupra proiectului de Lege privind aprobarea Ordonanței Guvernului nr.27/2013 pentru modificarea și completarea Ordonanței de urgență a Guvernului nr.70/2011 privind măsurile de protecție socială în perioada sezonului rece

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia pentru muncă și protecție socială au fost sesizate, prin adresa nr. PLx 341/2013 din 7 octombrie 2013, cu dezbaterea pe fond, în procedură obișnuită, a proiectului de Lege privind aprobarea Ordonanței Guvernului nr.27/2013 pentru modificarea și completarea Ordonanței de urgență a Guvernului nr.70/2011 privind măsurile de protecție socială în perioada sezonului rece.


La întocmirea prezentului raport comun comisiile au avut în vedere:

- avizul favorabil al Consiliului Legislativ (nr.910/26.08.2013)
- avizul favorabil al Comisiei pentru industrii și servicii (nr.4c-3/399/8.10.2013)
Proiectul de lege a fost adoptat de Senat în şedinţa din 30 septembrie 2013.

Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 
Proiectul de lege are ca obiect de reglementare modificarea şi completarea Ordonanţei de urgenţă a Guvernului nr.70/2011 privind măsurile de protecţie socială în perioada sezonului rece, aprobată prin Legea nr.92/2012, cu modificările ulterioare, în vederea introducerii indicatorului social de referinţă (ISR) ca element de raportare a cuantumurilor ajutoarelor lunare şi a nivelurilor de venituri, introducerea ajutoarelor pentru încălzirea locuinţei cu energie electrică, precum şi introducerea anchetei sociale ca mijloc de verificare a îndeplinirii de către solicitanţi a condiţiilor de acordare a ajutoarelor pentru încălzirea locuinţei, pentru situaţiile care nu pot fi determinate cu exactitate pe baza documentelor justificative prezentate.
În conformitate cu prevederile art.61 şi 63 din Regulamentul Camerei Deputaţilor, republicat, membrii celor două comisii sesizate în fond au examinat proiectul de lege în şedinţe separate, în data de 15 octombrie 2013.
La lucrările din cadrul Comisiei pentru administraţie publică, amenajarea teritoriului şi echilibru ecologic au fost prezenţi 31 deputaţi, din totalul de 36 membri ai comisiei. La dezbateri au participat, în conformitate cu prevederile art.54 şi 55 din Regulamentul Camerei Deputaţilor, republicat, domnul Codrin Scutaru - Secretar de Stat și doamna Mihaela Grecu - director în cadrul Ministerului Muncii, Familiei, Protecției Sociale și Persoanelor Vârstnice.

La lucrările Comisiei pentru muncă și protecție socială şi-au înregistrat prezenţa 24 deputaţi, din totalul de 25 membri ai comisiei.

La dezbateri au participat, în conformitate cu prevederile art.54 şi 55 din Regulamentul Camerei Deputaţilor, republicat, doamna Georgeta Bratu - Secretar de Stat în cadrul Ministerului Muncii, Familiei, Protecției Sociale și Persoanelor Vârstnice.


Proiectul de lege face parte din categoria legilor ordinare, conform art.76 alin.(2) din Constituţia României, republicată.

În urma finalizării dezbaterilor, Comisiile propun Plenului Camerei Deputaţilor, cu unanimitate de voturi, adoptarea proiectului de lege în forma prezentată de Senat.

	PREŞEDINTE,


	          PREŞEDINTE,



	FLORIN IORDACHE


	   MARIN ALMĂJANU



	SECRETAR,
	SECRETAR,



	MIHĂIŢĂ GĂINĂ
	ION – MARCEL CIOLACU




Întocmit, 

Expert parlamentar, Lidia Ana Vlădescu

Consilier parlamentar, Roxana Feraru  

